病中聞河東公樂營置酒口占寄上
作者：李商隱
朝代：唐

paragraphs: 聞駐行春斾，中途賞物華。
緣憂武昌柳，遂憶洛陽花。
嵇鶴元無對，荀龍不在誇。
只將滄海月，長壓赤城霞。
興欲傾燕館，歡終到習家。
風長應側帽，路隘豈容車。
樓迥波窺錦，窗虛日弄紗。
鎖門金了鳥，展障玉鴉叉。
舞妙從兼楚，歌能莫雜巴。
必投潘岳果，誰摻禰衡撾。
刻燭當時忝，傳杯此夕賒。
可憐漳浦臥，愁緒獨如麻。